બોસ વધુ પડતું બોલવા લાગ્યા એટલે એક દૂતે ઠોસ જવાબ દીધો. એણે કહ્યું કે અત્યારે આખું જગત સુધરી ગયું છે. જે નેતાઓ એમ્બેસેડરમાં ફરતા હતા એ અત્યારે મર્સિડીઝમાં ફરે છે. દૂધવાળા રાજદૂત ઉપર બેસીને દૂધ આપવા આવતા હતા એ અત્યારે હીરો હોન્ડા પર સવાર થઈને આવે છે. લોકો જીવ લેવા પણ બીએમડબ્લ્યુ અને ચાર બંગડીવાળી ગાડીમાં આવે છે અને તમે ર૦૧૮માં પણ અમને પાડા પર મોકલો છો. અમે ટાર્ગેટ પૂરો કરવા પાડાને ટોપ ગિયરમાં દોડાવીને હાઈવે પર ફરીએ છીએ, પરંતુ અમારો પાડો પહોંચે તે પહેલાં ૧૦૮ પહોંચી જાય છે.